Të nderuar,
Fondacioni EQUAL, në kuadër të misionit të tij për mbrojtjen e të drejtave, sigurisë dhe dinjitetit njerëzor në hapësirën digjitale, dëshiron të paraqesë një shqetësim lidhur me ekzistencën dhe funksionimin e disa faqeve online që operojnë ose targetojnë territorin e Republikës së Shqipërisë dhe që reklamojnë shërbime eskorte/prostitucioni.
Duke qenë se veprimtaritë e lidhura me shfrytëzimin, ndërmjetësimin apo organizimin e prostitucionit parashikohen si vepra penale sipas neneve 113, 114 dhe 115 të Kodit Penal të Republikës së Shqipërisë, konsiderojmë se promovimi dhe ndërmjetësimi i këtyre shërbimeve në hapësirën digjitale përbën element që duhet të verifikohet me prioritet nga autoritetet kompetente.
Në këtë kuadër, bazuar në:
· Ligjin nr. 9918, datë 19.05.2008 “Për komunikimet elektronike në Republikën e Shqipërisë”, që parashikon kompetencat mbikëqyrëse dhe ndërhyrëse të AKEP në rast përmbajtjesh të paligjshme;
· Ligjin nr. 25/2024 “Për sigurinë kibernetike”, që përcakton rolin koordinues dhe mbikëqyrës të AKSK në raport me përmbajtjet që cenojnë sigurinë publike dhe rendin ligjor në hapësirën kibernetike;
kërkojmë:
1. Verifikimin e ligjshmërisë së faqeve në fjalë.
2. Ndërmarrjen e masave administrative dhe/ose teknike për kufizimin apo bllokimin e aksesit, nëse konstatohet shkelje e legjislacionit në fuqi.
3. Referimin pranë organeve të ndjekjes penale, nëse përmbajtja përmbush elementët e veprave penale të sipërcituara.
Fondacioni EQUAL është i gatshëm të vërë në dispozicion URL-të përkatëse dhe çdo informacion shtesë që mund të ndihmojë në procesin e verifikimit.

